月夜汎舟姚江
作者：樓鑰
朝代：宋

paragraphs: 秋暑不可能，幾思泛中川。
晚來興有適，溪船偶及門。
涼月纔上弦，平潮可黄昏。
倚楫縱所如，卧看龍泉山。
長虹跨空闊，過之凜生寒。
坐穩興益佳，夜氣方漫漫。
草蟲鳴東西，飛烏相與還。
仰頭數明星，垂手摇碧瀾。
坐客惜此景，不及携清樽。
無酒要不惡，徜徉足幽歡。
幽歡有何好，叩舷澹無言。